»Præcis hvilke medier har du tænkt dig at anvende i din »velmenende« kommunikation med flygtninge fra f.eks. Syrien, Ukraine, Congo eller Nigeria? Har du talt med nogle af de hårdtarbejdende EU- eller FN-folk, der gennem stadig indsats lokalt ved præcis, hvad der foregår? Og mon du vil ulejlige dig med at besøge nogle af de mennesker, det her handler om?

Der er lige et spørgsmål mere: Hvordan lyder disse skræmmekampagner udenfor Danmark? Fremmer de Danmarks internationale indflydelse? Har ministeren for hele Danmarks flygtninge/indvandrerpolitik ulejliget sig med at tale med erhvervslivet, som præcis nu for alvor er på vej ud af krisen og står over for at skulle kunne tiltrække mennesker fra alle dele af verden her til landet?« Sådan skriver erhvervskvinden Stine Bosse i det politiske magasin, Ræson.

Læs også: Radikal Ungdom til Støjberg: »Du sku' ha' vasket din mund med sæbe«

JEG MÅ UNDRE mig over den stormende kritik af Inger Støjbergs forslag til, hvordan vi skal passe på Danmark. Hvad er der galt med, at vi gerne vil se lidt mere glæde over at komme hertil, vilje til at indrette sig og ikke mindst danskhed her i Danmark? Hvad er der galt med, at nogle af os tænker realistisk og erkender, at Danmark og vores velfærd slet ikke kan bære at tage imod endeløse flygtningestrømme? Og da slet ikke set i lyset af, at der findes utilfredse og utilpassede nydanskere, der nægter at indordne sig under flertallets forventninger og de værdier, som vi har her i Danmark.

Jeg må virkelig undre mig over den himmelråbende naivitet og manglende evne til at se fornuften i, hvad Inger Støjberg siger. Spørger man mon sig selv, hvorfor Saudi-Arabien, Emiraterne og andre velbjergede oliestater ikke tager imod nogle flygtninge? Velvidende, at de har langt flere ressourcer end os?

Kære dagdrømmere, er det ikke på tide at lægge den politiske korrekthed til side og se realiteterne i øjnene? Der er millioner af mennesker på flugt, og JA, de har brug for hjælp! Og Danmark skal tage sin del af dem, men vi kan ikke alene afhjælpe de kæmpemæssige flygtningestrømme. Syrien, Irak, Egypten, Eritrea, Somalia, Libyen udgør tilsammen 147 millioner flygtninge. Hvor mange kan og skal vi redde? Og hvor mange kan vi inkludere i vores samfund og tage os af på en ordentlig måde? Hvis vi ikke overvejer disse spørgsmål i tide og sætter realistiske kvoter for antallet af flygtninge, så undergraves vores land, vores velfærd, vores ytringsfrihed og det, som kendetegner Danmark - og hvis det sker, vil alle de politisk korrekte næppe tage ansvaret!

Den politiske korrekthed er nu så dybt indgroet hos mange politikere og meningsdannere, at en del danskere efterhånden er bange for at sige deres ærlige mening af frygt for, at deres holdninger og argumenter vil fornærme inkvisitorerne af den allestedsnærværende Politiske Korrekthed.

Læs også: Hvem skal hjælpe flygtningene?

De frontale angreb på Inger Støjberg i det multikulturelles hellige navn, pålægning af restriktioner, udvandede »sprogkoder« og obligatoriske sensitivitetstræningskurser ligger ikke langt fra systematiske forsøg på ideologisk indoktrinering.

MEN HELDIGVIS ER det ikke lykkedes de politisk korrekte at skræmme folk helt væk fra debatten, og folk som Inger Støjberg tør stadig tage bladet fra munden og værne om Danmark, vores traditioner og frihedsopfattelse. Men disse radikale søger stadig at underminere selve fundamentet i vores samfund med det åbenlyse mål at transformere selvsamme samfund. Og der står tankevækkende meget på spil i denne krig på ideer, for den inkluderer selve konceptet om frihed.

Jeg mener, at intolerance og angrebet på friheden ved ikke at passe på den, er de to grundpiller, der traditionelt har bevaret den massive strøm af flygtninge. Men når kritikere af Politisk Korrekthed kommer med en konstruktiv løsning, er man lynhurtige til at anklage dem for hysteri.

Kald mig racist, kald mig umenneskelig eller hysterisk. Men hvis vi skal tage en del af de 147 millioner, som er på flugt, bør vi nøje tænke og gennemtænke, hvordan vi kan hjælpe dem bedst muligt og samtidig bevare det Danmark, som vi kender og værdsætter!

Hvis vi uændret fortsætter, er vi altså ude i en defacto afskaffelse af Danmark som nation, og hvor et historisk overleveret, dansk folk vil blive kastet på tidens mødding. Der er ingen anden måde at beskrive scenariet på, og hvordan etniske danskere i løbet af få år efter, at »tage flere«-missionen er fuldbragt, vil opleve at være en minoritet i eget land. Og det vil næppe stoppe ved de tusinder, men nærmere ved millioner, idet demografisk momentum, familiesammenføring og anden lovgivning vil sikre, at minoritets-status vil blive tilfældet få årtier efter, at processen er sat i gang. Vi er altså ude i en systematisk befolkningsudskiftning, som ikke er set magen til i Danmarks historie.

Læs også: Nybyggere i nærbillede

Jeg kunne derfor godt tænke mig, at personer som Stine Bosse forklarer, hvordan vi kan inkludere de mange flygtninge uden at skabe ubalance før eller siden.

SKAL VI LYKKES med at skabe et rigere og friere samfund med balance mellem de forskellige samfundsgrupper, skal vi støtte hinanden og stå sammen om at passe på vores velfærdsstat. Det er på tide, at de politisk korrekte lader være med at kritisere personer, som udtrykker afsky for flygtninge, islam, Profeten, indvandringen af anatolske analfabeter og gør op med deres eget utålelige meningstyranni.